TVD ตั้งเป้ารายได้ปีนี้ 3.45 พันลบ. มั่นใจปีหน้าพลิกมีกำไร หลังออกสินค้าใหม่ 30 รายการ
TVD ตั้งเป้ารายได้ปีนี้ 3.45 พันลบ. มั่นใจปีหน้าพลิกมีกำไร หลังออกสินค้าใหม่ 30 รายการกระตุ้นยอดขาย
29 พ.ย. 2560

นายทรงพล ชัญมาตรกิจ ประธานเจ้าหน้าที่บริหาร บริษัท ทีวีไดเร็ค จำกัด (มหาชน) หรือ TVD คาดการณ์แนวโน้มปี 61 จะสามารถพลิกกลับมีกำไรได้ โดยจะมีรายได้เติบโตต่อ 10-15% จากปีนี้ที่วางเป้ารายได้ไว้ที่ 3,450  ล้านบาท นอกจากนี้ ในปีหน้าบริษัทจะออกสินค้าใหม่เพิ่มอีกประมาณ 30 รายการ คาดว่าจะสามารถผลักดันรายได้ให้เติบโตได้อย่างแน่นอน ส่วนรายละเอียดเรื่องการตั้งงบลงทุนและเป้าหมายทางธุรกิจคาดว่าจะเปิดเผยได้ในช่วงกลางเดือน ธ.ค.นี้
ทั้งนี้ นายทรงพล กล่าวเพิ่มเติมว่า หากปีหน้าเศรษฐกิจฟื้นตัวอาจเป็นปัจจัยเสี่ยงต่อทางบริษัท เนื่องจากจะทำให้บริษัทอื่นๆ หันมาโปรโมทสินค้าผ่านทางโฆษณามากขึ้น และทำให้สินค้าของบริษัทมีระยะเวลาในการโฆษณาลดลง
โดยในปีหน้าบริษัทคาดว่าจะใช้งบเพื่อทำโฆษณาเพิ่มขึ้นจากปีนี้ที่ใช้ไปประมาณ 480 ล้านบาท โดยจะเน้นการโฆษณาสินค้าผ่านทางโทรทัศน์ดิจิทัลเป็นหลัก และยังมีการปรับปรุง เปลี่ยนแปลงวิธีการนำเสนอสินค้า เพื่อกระตุ้นยอดขาย สร้างจุดสนใจ และดึงดูดให้ลูกค้าตัดสินใจซื้อสินค้ามากขึ้น
ขณะที่บริษัทมีนโยบายปรับปรุงค่าใช้จ่าย โดยการลดจำนวนพนักงานหลังบ้านประมาณ 50 คน และไม่มีการจ้างงานเพิ่มอีก แต่จะรับพนักงานในส่วน Call Center มาเพิ่มแทน ประมาณ 100-200 คน ซึ่งขณะนี้มีแผนรับนักเรียนจากวิทยาลัยพิณชยการบางนาประมาณ 100 คน รวมทั้งจะมีการปรับปรุงระบบขนส่งให้และบริหารต้นทุนสินค้าให้ดียิ่งขึ้น